Кавказыр ирагъэцIыху
ФокIадэм и 9-м щегъэжьауэ Болгарием щокIуэкI «Кавказ Ищхъэрэм и тхьэмахуэ зэхуаку» зыфIаща фестиваль-гъэлъэгъуэныгъэр.
УФ-мрэ а къэралымрэ къызэрагъэпэща турист-инвестицэ форумым и утыкур ягъэбжьыфIэ КИФЩI-м хыхьэ хэгъэгухэм я уэрэджыIакIуэ, къэфакIуэ ансамблхэм хэтхэм. Мыбдежым бизнес-сессиехэр щокIуэкI, лъэпкъхэм ижькIэрэ къадэгъуэгурыкIуэ IэпэIэсагъэм, IэпщIэлъапщIа-гъэм я нэщэнэ гъуэзэджэ-хэр щагъэлъагъуэ. КъищынэмыщIауэ, «Кавказ Ищхъэрэм и курортхэр» АО-м хыхьэ «Iуащхьэмахуэ» зыгъэпсэхупIэм форумым къыщызэхуэсахэм хьэкъ ящищIынущ Бахъсэн и псыхъуащхьэхэмкIэ щыдиIэ щIыпIэ дахащэр гъэм и сыт хуэдэ зэманми турист кIуапIэу зэрыщытыр.
ДыгъафIэ ПсыIуфэ курортым щызэхаубла Iуэхум Варнэ, Несебр, Бургас къалэхэри къыхыхьащ. ХьэщIэхэм бысымхэр щыгъуазэ ящI Кавказ Ищхъэрэм хыхьэ хэгъэгухэм къадекIуэкI щэнхабзэм, апхуэдэуи щIыналъэм инвестицэ къыхалъхьэнымкIэ ди зэфIэкIыр здынэсам.
«Мыпхуэдэ зэхыхьэхэр зэгъунэгъу лъэпкъхэм я зэхущытыкIэхэр гъэбыдэным теухуа къэрал политикэм и зы Iыхьэщ. Псори щыгъуазэщ тхыдэ, щэнхабзэ зэпыщIэныгъэхэр экономикэ зэдэлэжьэныгъэм и лъабжьэу зэрыщытми», — къыхигъэщхьэхукIащ УФ-м Кавказ Ищхъэрэм и IуэхухэмкIэ и министрым и япэ къуэдзэ Байсултанов Одес.
«Къэрал кIуэцI, къэрал щIыб туризмэм зегъэужьынырщ ди къалэн нэхъыщхьэр. А лъэныкъуэмкIэ щхьэпэщ щэнхабзэмрэ спортымрэ я IэнатIэхэри зэрызэпытщIэр. Дэ дыхьэзырщ къытхуеблагъэхэр ди бгы-лыжэ курортхэм, ди деж щызэрахьэ шхыныгъуэхэм, Кавказ Ищхъэрэм ис лъэпкъхэм я щэнхабзэ телъыджэм хэдгъэгъуэзэну, — жиIащ «Кавказыр зэгъэлъагъу» фондым и унафэщI Аристов Станислав.
Погребняк Ольгэ.
